Predkladacia správa


[bookmark: _GoBack]Úrad vlády Slovenskej republiky predkladá na rokovanie vlády Slovenskej republiky Návrh postupu pri zmene účelu a rozdelenia regionálneho príspevku Akčného plánu rozvoja najmenej rozvinutého okresu (ďalej len „akčný plán“) ako iniciatívny materiál. 
Cieľom predkladaného návrhu je zabezpečiť možnosť zmeny účelu poskytnutia regionálneho príspevku, ako aj jeho výšky, v rámci schváleného rozpočtu za kalendárny rok v súlade s akčným plánom. Podnetom na predloženie návrhu boli skúsenosti, ktoré vyplynuli počas implementácie akčných plánov. Zmenu účelu a výšky regionálneho príspevku v jednotlivých akčných plánoch schvaľuje predseda vlády Slovenskej republiky na návrh vedúceho Úradu vlády Slovenskej republiky. Návrh na zmenu účelu a výšky regionálneho príspevku predkladá vedúcemu Úradu vlády Slovenskej republiky príslušná Rada pre rozvoj najmenej rozvinutého okresu.

Rada pre rozvoj najmenej rozvinutého okresu je podľa § 5 ods. 1 zákona č. 336/2015 Z. z. o podpore najmenej rozvinutých okresov a o zmene a doplnení niektorých zákonov odborným poradným orgánom vedúceho Úradu vlády Slovenskej republiky pre najmenej rozvinutý okres, ktorú tvoria zástupcovia Úradu vlády Slovenskej republiky, ministerstiev a ostatných ústredných orgánov štátnej správy a subjektov územnej spolupráce z najmenej rozvinutého okresu.

Schválenie predloženého návrhu nebude mať vplyv na rozpočet verejnej správy, na podnikateľské prostredie, sociálne vplyvy, vplyvy na životné prostredie, vplyvy na služby verejnej správy pre občana, ani vplyv na informatizáciu spoločnosti. 
 



